Oos-Kaapse skole sluit oor wanbetalings, skryfbehoeftesArgieffoto Die skoolbeheerliggaamsforum in Makhanda (Grahamstad) in die Oos-Kaap het besluit om openbare skole in dié dorp van Woensdag af te sluit. Dit kom nadat die provinsiale departement van onderwys versuim het om talle onderwysassistente en algemene skoolassistente die afgelope twee maande te betaal. Die departement het ook die afgelope drie weke versuim om skryfbehoeftes by die skole af te lewer. Teen Woensdag is nog geen skryfbehoeftes vir die akademiese jaar afgelewer nie. Volgens Nosgqibo Soxujwa, voorsitter van die skoolbeheerliggaamsforum in Makhanda, is onderwys- en algemene assistente by Mary Waters High School, NV Cewu Primary, Ntsika High School, George Jacques Primary en DD Siwisa Primary sedert Januarie nog nie betaal nie. Onderwysassistente by Good Shepherd Primary is ook nie in Desember betaal nie. Die skool het tot dusver nog geen finansiering vir Januarie of Februarie ontvang nie. St Mary’s Primary moes die onderwys- en algemene assistente uit sy eie sak vir November en Desember betaal. Hulle kon egter net die helfte van die assistente se salarisse dek weens ŉ tekort aan geld. Die assistente het nog geen betaling vir Januarie gekry nie. Fikizolo Primary het ook nog nie geld ontvang om die assistente vir Februarie te betaal nie. Ntaba Maria Primary School het Woensdag ŉ verklaring op sy Facebook-blad geplaas waarin hy sê dat die skoolbeheerliggaam die skool tot verdere kennisgewing gesluit het. Die ouers is versoek om hul kinders by die skool te gaan haal. Die Azanian Peoples Organisation (Azapo) het die afgelope twee weke buite die kantoor van die provinsiale onderwysdepartement betoog en aangedring op handboeke en skryfbehoeftes. Dié pleidooie het egter op dowe ore geval. Soxujwa meen die openbare onderwysstelsel in Makhanda is besig om in duie te stort. Mali Mtima, woordvoerder van die departement, sê die departement is bewus daarvan dat die skole gesluit het. Hy het bevestig die uitstaande bedrae sal teen einde Februarie in die skole se bankrekeninge wees. Mtima blameer die skole vir die skryfbehoeftes wat nie afgelewer is nie en sê hulle stuur té laat hul skryfbehoefteversoeke. “Die departement is in die proses om die skoolbehoeftes by die skole te laat aflewer,” sê hy. Bykomende inligting afkomstig van GroundUP.